又用前韻謝晏尚書以近著示及
作者：范仲淹
朝代：宋

paragraphs: 祖述賢人業，何因降玄鄉。
周公舊才美，夫子近文章。
逸氣彌衝斗，雄源甚決潢。
月中靈桂老，春外寶芝芳。
遠似天無翳，清如塞有霜。
日星圖舜禹，金石頌成康。
渦曲風騷盛，營丘學校光。
至精含變化，大手鑿洪荒。
崧嶽詞欺甫，甘泉價掩揚。
滿朝當諷誦，終古豈遺忘。
恍若探龍際，森疑履虎傍。
半生游此道，觀海特茫茫。